Grootskaalse opgradering van verskeie paaie in George sal ’n impak hê op padgebruikers en die GO GEORGE-busdiens vir die volgende paar maande. Die opgraderings sal oor ’n tydperk versprei word, met werk in Courtenaystraat wat eerste afskop in Mei, en na verwagting klaar sal wees teen die einde van Julie 2018.
Daar mag ’n 30-mm verskil in die hoogte van die padoppervlak tussen seksies wees gedurende fase een van die projek. Padgebruikers word gemaan om versigtig te wees wanneer hulle van baan verander, en ook in nat toestande wanneer die fase een-padoppervlak glibberig mag wees. Die George-munisipaliteit maak verskoning vir die ongerief en doen ’n beroep op padgebruikers om geduldig en versigtig te wees naby die padwerke.